**OBRAZLOŽENJE PRIJEDLOGA DRUGIH IZMJENA I DOPUNA**

**PRORAČUNA GRADA KARLOVCA ZA 2025. GODINU**

**1. U V O D**

Proračun Grada Karlovca za 2025. godinu kao i Projekcije proračuna za 2026. i 2027. godinu usvojeni su na 44. sjednici Gradskog vijeća Grada Karlovca održanoj dana 17. prosinca 2024. godine, a objavljeni u Glasniku Grada Karlovca broj 23A/2024.

Proračun za 2025. godinu usvojen je u iznosu od 138.820.749 eura.

Zakonom o proračunu („Narodne novine“ broj 144/21) utvrđeno je da se proračun mora uravnotežiti ako se tijekom proračunske godine, zbog nepredviđenih okolnosti, umanje ili povećaju prihodi i primici, odnosno rashodi i izdaci. Nadalje, spomenuti Zakon propisuje da se uravnoteženje proračuna (ukupni prihodi pokrivaju ukupne rashode) provodi tijekom proračunske godine izmjenama i dopunama proračuna prema postupku za donošenje proračuna.

 Prve izmjene i dopune Proračuna Grada Karlovca za 2025. godinu donijelo je Gradsko vijeće Grada Karlovca na 48. sjednici održanoj dana 27. ožujka 2025. godine u ukupnom iznosu od 155.286.569 eura, što je povećanje za 16,46 mil. eura, odnosno za 11,9% u odnosu na Proračun za 2025. godinu.

Odluku o prvoj preraspodjeli sredstava u Proračunu Grada Karlovca za 2025. godinu donio je Gradonačelnik Grada Karlovca dana 02. srpnja 2025. godine, a ista je objavljena u „Glasniku Grada Karlovca“ broj 09/25.

 Stoga se na osnovi dosadašnje dinamike ostvarenja prihoda i rashoda te procjene njihova ostvarenja do kraja 2025. godine predlažu Druge izmjene i dopune Proračuna Grada Karlovca za 2025. godinu.

 Drugim izmjenama i dopunama Proračuna Grada Karlovca predlaže se proračun u iznosu od 144.265.945 eura, što je smanjenje za 11,02 mil. eura odnosno za 7,10% u odnosu na plan Proračuna za 2025. godinu.

U nastavku slijedi obrazloženje općeg dijela proračuna odnosno ukupnih prihoda/primitaka i rashoda/izdataka koji se predlažu Drugim izmjenama i dopunama Proračuna Grada Karlovca za 2025. godinu u odnosu na plan Proračuna za 2025. godinu.

Izmjene u posebnom dijelu proračuna, odnosno promjene na stavkama rashoda i izdataka po pojedinim razdjelima čiji su nositelji odjeli gradske uprave, detaljno su opisane u obrazloženjima izmjena i dopuna financijskih planova odjela gradske uprave za 2025. godinu, po programima.

U nastavku se daje tablični prikaz promjena prihoda i primitaka, te rashoda i izdataka koji se predlažu Drugim izmjenama i dopunama Proračuna Grada Karlovca za 2025. godinu, prema osnovnoj klasifikaciji.

1. **OPĆI DIO**

**Tablica 1. Struktura Drugih izmjena i dopuna Proračuna Grada Karlovca za 2025. godinu prema osnovnoj klasifikaciji**



**2. PRIHODI I PRIMICI PRORAČUNA**

U narednoj tabeli prikazane su promjene na osnovnim skupinama prihoda i primitaka u odnosu na prethodni plan. Prijedlogom Drugih izmjena i dopuna Proračuna Grada Karlovca za 2025. godinu prihodi i primici su manji za 7,10 % u odnosu na plan Proračuna.

**Tablica 2. Planirani prihodi i primici Proračuna Grada Karlovca za 2025. godinu i prijedlog povećanja/smanjenja**



**2.1.PRIHODI POSLOVANJA**

**PRIHODI POSLOVANJA** (prihodi od poreza, pomoći iz inozemstva i od subjekata unutar opće države, prihodi od imovine, prihodi od upravnih i administrativnih pristojbi i pristojbi po posebnim propisima, prihodi od prodaje proizvoda i robe, te pruženih usluga i od donacija, prihodi od kazni, upravnih mjera i ostali prihodi) predlažu se u iznosu od 116.643.438 eura ili za 11,6 mil. eura manje u odnosu na planirane prihode Proračuna za 2025. godinu.

* **Prihodi od poreza**

Prihodi od poreza planiraju se u iznosu od 38.829.971 eur i ovim izmjenama i dopunama su povećani za 0,9 mil. eura. U ovoj skupini prihoda planirani su prihodi od poreza na imovinu (porez na promet nekretnina i porez na nekretnine) koji iznose 2.000.000 eura dok su prihodi od poreza na robe i usluge (porez na potrošnju alkoholnih i bezalkoholnih pića i porez na naziv tvrtke) planirani u iznosu od 427.500 eura. Prihodi od poreza na dohodak ovim izmjenama iznose 36.402.471 eur i veći su za 0,5 mil. eura u odnosu na plan Proračuna za 2025. godinu, a struktura prihoda od poreza na dohodak je sljedeća:

* porez na dohodak kao nenamjenski prihod planiran je u iznosu od 35.116.459 eura
* dio poreza na dohodak za decentralizirane funkcije osnovnog školstva u iznosu od 842.560 eura
* dio poreza na dohodak za financiranje decentralizirane funkcije vatrogastva u iznosu od 443.452 eura
* **Pomoći iz inozemstva i od subjekata unutar općeg proračuna**

Ukupan iznos pomoći iz inozemstva i od subjekata unutar općeg proračuna planira se u iznosu od 59.513.299 eura odnosno smanjuje se za 13.181.757 eura ili 18,1% u odnosu na prethodni plan.

**Pomoći od međunarodnih organizacija te institucija i tijela EU** planirane su u iznosu od 1.000 eura i ovim Izmjenama i dopunama Proračuna za 2025. godinu nisu mijenjane, a odnose se na proračunskog korisnika Gradsko kazalište Zorin Dom.

**Pomoći proračunu i izvanproračunskim korisnicima iz drugih proračuna** planirane su u novom iznosu od 2.188.172 eura, što je povećanje za 126.910 eura u odnosu na prethodni plan. U strukturi ove skupine pomoći 51.500 eura se odnosi na pomoći iz županijskog proračuna od čega je 45.000 eura namijenjeno financiranju lokalnih izbora, 4.000 eura za sufinanciranje manifestacije Advent i 2.500 eura pomoći za provedbu kontrole populacije pasa i mačaka.

Drugim Izmjenama i dopunama Proračuna za 2025. godinu planirano je iz Ministarstva znanosti, obrazovanja i mladih 820.000 eura za fiskalnu održivost dječjih vrtića, 67.937 eura za projekt Pomoćnika u nastavi VII i za sufinanciranje privatnih vrtića 47.025 eura. Iz Ministarstva demografije i useljeništva planirano je 28.720 eura pomoći, a iz Ministarstva rada, mirovinskog sustava, obitelji i socijalne politike planirano je 55.000 eura pomoći. Iz Ministarstva kulture i medija planirano je 298.250 eura za projekt konstruktivne obnove zgrade KAMOD dok je za javne potrebe u kulturi za restauraciju spomenika na židovskom groblju planirano 25.325 eura. Pomoći za projekt obnove Kina Edison (zaostaci) planirane su u iznosu od 102.446 eura, dok se na cjelovitu obnovu Mihalićeve kuće odnosi 30.000 eura, na cjelovitu obnove zgrade na Trgu bana Josipa Jelačića 152.800 eura i za cjelovitu obnovu zgrade Gradskog muzeja 153.200 eura.

 **Pomoći od izvanproračunskih korisnika** su smanjenje za 2.105.991 eur odnosno za 45,4% u odnosu na plan za 2025. i iznose 2.537.039 eura, a odnose se na pomoći od ostalih subjekata unutar općeg proračuna koje su planirane u iznosu od 2.200.741 eur i na pomoći od Fonda za zaštitu okoliša i energetsku učinkovitost koje su planirane u iznosu od 269.597 eura. Pomoći od ostalih subjekata unutar općeg proračuna su smanjene za 2.101.535 eura i novi plan iznosi 2,2 mil. eura, a odnosi se najvećim dijelom na smanjenje pomoći od Hrvatskih cesta za projekt most Banija koji je planiran u novom iznosu od 1,0 mil. eura, za 60.000 eura povećane su pomoći od Hrvatskih voda za projekt Karlovac II i novi plan iznosi 560.000 eura dok su za 55.535 eura smanjenje pomoći od Hrvatskih voda za klizište Zadobarje. Unutar pomoći iz Fonda za zaštitu okoliša i energetsku učinkovitost ističu se pomoći za sanaciju odlagališta Ilovac u iznosu od 239.637 eura. Kod proračunskih korisnika planirano je 20.701 eura pomoći Gradskoj knjižnici Ivan Goran Kovačić od Hrvatskog zavoda za zapošljavanje za obavljanje javnih radova.

**Pomoći izravnanja za decentralizirane funkcije i fiskalnog izravnanja** osnovnog školstva i vatrogastva su usklađene s Uredbom o načinu financiranja decentraliziranih funkcija te izračuna iznosa pomoći izravnanja za decentralizirane funkcije jedinica lokalne i područne (regionalne) samouprave za 2025. godinu („Narodne novine“, broj 16/25) i iznose 1.368.272 eura, pri čemu se na osnovno školstvo odnosi 703.313 eura, a na vatrogastvo 664.959 eura.

**Pomoći proračunskim korisnicima iz proračuna koji im nije nadležan** su povećane za svega 46.607 eura, a odnose se na pomoći iz državnog i županijskog proračuna proračunskim korisnicima koje su planirane u iznosu od 18.653.452 eura. Najvećim dijelom odnose se na prihode osnovnih škola Grada Karlovca namijenjenih financiranju plaća i ostalih rashoda za zaposlene, a koji se ostvaruju iz državnog proračuna.

**Pomoći temeljem prijenosa EU sredstava** planirane su u iznosu manjem za 11.249.283 eura, odnosno 24,4% manje u odnosu na planirano Proračunom za 2025. godinu i novi plan iznosi 34.765.364 eura, a smanjenje sredstava odnosi se najvećim dijelom na sredstva iz Nacionalnog plana oporavka i otpornosti namijenjena cjelovitoj obnovi Osnovne škole Dragojle Jarnević i novi plan iznosi 3.652.000 eura (smanjenje za 4.540.000 eura), na dogradnju Osnove škole Turanj i novi plan iznosi 2.393.201 eur (smanjenje za 2.102.361 eur). Pomoći iz Nacionalnog plana oporavka i otpornosti za Hrvatski dom manje su za 2,5 mil. eura i novi plan iznosi 2.500.000 eura dok se na cjelovitu obnovu gradskog muzeja odnosi 1.100.000 eura što je za 1.090.167 eura manje u odnosu na planirano Proračunom za 2025. godinu.

* **Prihodi od imovine**

Prihodi od imovine (prihodi od financijske i nefinancijske imovine) planirani su u iznosu većem za 304.411 eura i novi plan iznosi 2.778.886 eura, a odnose se manjim dijelom na prihode od financijske imovine koji ovim izmjenama i dopunama nisu mijenjani i iznose 250.000 eura te najvećim dijelom na prihode od nefinancijske imovine koji su planirani u iznosu od 2.528.886 eura. Unutar skupine prihoda od nefinancijske imovine do promjena je došlo na prihodima od zakupa i služnosti na gradskom zemljištu koji su planirani u iznosu od 220.000 eura, prihodi od naknade za uporabu javnih površina planirani su u iznosu od 330.000 eura, prihodi od parkinga planirani u iznosu od 1.100.000 eura, prihodi od zakupa poslovnih prostora planirani su u iznosu od 300.000 eura dok su prihodi od iznajmljivanja stambenih objekata planirani u iznosu od 165.000 eura,

* **Prihodi od upravnih i administrativnih pristojbi, pristojbi po posebnim propisima i naknada**

Skupina prihoda od upravnih i administrativnih pristojbi, pristojbi po posebnim propisima i naknada Drugim izmjenama Proračuna planirana je u iznosu većem za 146.088 eura i novi plan iznosi 13.012.802 eura.

**Upravne i administrativne pristojbe** planirane su u iznosu od 174.000 eura, a odnose se na prihode od prodaje državnih biljega u iznosu od 17.000 eura dok prihodi od gradskih i općinskih pristojbi i naknada iznose 135.000 eura, a prihodi od boravišnih pristojbi 22.000 eura.

**Prihodi po posebnim propisima** su veći za 16.088 eura i iznose 3.038.802 eura, od čega se najveći dio ovih prihoda odnosi na vlastite prihode proračunskih korisnika (participacija roditelja za vrtiće, članarine, ulaznice i drugi namjenski prihodi proračunskih korisnika) u iznosu od 2,8 mil. eura.

Ostale nespomenute prihode čine prihodi po sudskim presudama koji su planirani u iznosu od 45.000 eura, naknada za jamstvo Gradskoj toplani d.o.o. od 27.000 eura, naknada za zadržavanje nezakonito izgrađenih zgrada u prostoru u iznosu od 28.000 eura, prihod od vodnog doprinosa u iznosu od 3.000 eura dok je doprinos za šume planiran u iznosu od 100.000 eura.

 **Prihodi od komunalnih doprinosa i naknada** ovim izmjenama i dopunama veći su za 100.000 eura i iznose 9.800.000 eura, pa je tako prihod od komunalne naknade planiran u iznosu od 6.900.000 eura, a komunalni doprinos u iznosu većem za 100.000 eura i novi plan iznosi 2.900.000 eura.

* **Prihodi od prodaje proizvoda i robe te pruženih usluga i prihodi od donacija te povrati po protestiranim jamstvima**

Predlaže se povećanje ove skupine prihoda za 143.157 eura i novi plan iznosi 2.038.980 eura, a odnose se najvećim dijelom na vlastite prihode proračunskih korisnika.

Prihodi od prodaje proizvoda i robe te pruženih usluga proračunskih korisnika planirani su u iznosu većem za 66.737 eura i novim planom iznose 1.408.089 eura dok su prihodi Grada po ovoj osnovi veći za 65.000 eura i novim planom iznose 420.000 eura (prihodi od pruženih usluga za Hrvatske vode planiraju se u iznosu 330.000 eura, a prihodi od pruženih usluga PAUK službe u iznosu od 90.000 eura).

 Prihodi od donacija su planirani u iznosu od 210.891 eur pri čemu se dio odnosi na donacije trgovačkih društava za projekt KA - kvart u iznosu od 50.000 eura, donacije od poslovnih subjekata za prostorno plansku dokumentaciju iznose 21.500 eura, donacije od Nacionalne zaklade za razvoj civilnog društva 25.000 eura, donacije za projekt SINERGY 2.000 eura dok se na proračunske korisnike odnosi 112.391 eur prihoda od donacija.

* **Kazne, upravne mjere i ostali prihodi**

Navedena skupina prihoda ovim izmjenama i dopunama proračuna veća je za 113.500 eura i iznosi 469.500 eura, a odnosi se na naplatu prihoda od novčanih kazni (prekršajne kazne komunalnih redara) u iznosu od 90.000 eura, prihode za naplaćene troškove prisilne naplate u iznosu od 4.500 eura, te ostale prihode u iznosu od 375.000 eura (ostali prihodi ostvareni s osnove posebnih ugovora, prihodi od naplate sudskih troškova i troškova ovrha i slično, povrati u gradski proračun, te razni manji prihodi koji se ne iskazuju zasebno).

**2.2. PRIHODI OD PRODAJE NEFINANCIJSKE IMOVINE**

 **Prihodi od prodaje neproizvedene dugotrajne imovine** ovim izmjenama i dopunama plana za 2025. godinu iznose 447.922 eura i veći su za 10.912 eura, a najvećim dijelom se odnose na prihode od prodaje zemljišta u zoni Gornje Mekušje koji iznose 355.922 eura dok se na prihode od prodaje zemljišta u vlasništvu Grada odnosi 90.000 eura.

 **Prihodi od prodaje proizvedene dugotrajne imovine** su povećani za 29.800 eura ili za 15,5% u odnosu na planirano Proračunom za 2025. godinu i novi plan iznosi 222.218 eura pri čemu se najveći dio odnosi na prihode od prodaje građevinskih objekata (stanova) koji su planirani u iznosu od 216.564 eura, dok prihodi od prodaje postrojenja i opreme iznose 3.991 eur, a prihodi od prodaje prijevoznih sredstava 1.663 eura.

**2.3. PRIMICI OD FINANCIJSKE IMOVINE I ZADUŽIVANJA**

 Drugim izmjenama i dopunama plana za 2025. godinu primici od financijske imovine i zaduživanja povećavaju se za 0,5 mil. eura i njihov plan iznosi 20.134.891 eur, a odnosi se na ostatak neiskorištenih kredita i novih kredita namijenjenih financiranju izgradnje komunalne infrastrukture u iznosu od 1.833.328 eura i sportske infrastrukture u iznosu od 2.560.398 eura, 6.310.000 eura namijenjeno projektu dječjeg vrtića Luščić, a 1.332.625 eura projektu dječjeg vrtića Hrnetić dok se na osnovne škole odnosi 3.375.750 eura. Preostali iznos odnosi se na kredit za energetsku obnovu zgrade Sokolskog doma i ITU projekte u iznosu od 1.063.427 eura, na kredit za projekt sanacije pothodnika u iznosu od 2.530.000 eura te zajmove za izgradnju komunalne infrastrukture u sklopu projekta Karlovac II u iznosu od 129.353 eura. Ovim Izmjenama i dopunama plana za 2025. godinu planiran je povrat kratkoročnog zajma u iznosu od 1.000.000 eura.

**3. RASHODI I IZDACI**

Prijedlogom Drugih izmjena i dopuna Proračuna za 2025. godinu smanjuju se ukupni rashodi i izdaci proračuna za 11.020.624 eura, što je smanjenje za 7,10% planiranih proračunskih rashoda i izdataka za 2025. godinu i novi plan uravnotežen je s prihodima u iznosu 144.265.945 eura.

Rashodi poslovanja planirani su u 2025. godini u iznosu od 75.453.718 eura i veći su za 1,4 mil. eura u odnosu na Proračun za 2025. godinu, rashodi za nabavu nefinancijske imovine planirani su u iznosu manjem za 13,3 mil. eura i novi plan iznosi 66.582.217 eura, dok su izdaci za financijsku imovinu i otplatu zajmova planirani u iznosu od 2.230.010 eura i veći su za 910.000 eura u odnosu na plan za 2025. godinu.

U nastavku se daje prikaz promjena na osnovnim skupinama rashoda i izdataka u odnosu na prethodni plan Proračuna.

**Tablica 3. Planirani rashodi i izdaci Proračuna Grada Karlovca za 2025. godinu i prijedlog povećanja/smanjenja**



**3.1**. **RASHODI POSLOVANJA**

 **Rashodi poslovanja** planirani su Drugim izmjenama i dopunama Proračuna Grada Karlovca u 2025. godini u ukupnom iznosu od 75.453.718 eura što je za 1,9% više u odnosu na Plan za 2025. godinu. Predloženi rashodi poslovanja planirani su po skupinama rashoda i izdataka kako slijedi:

**Rashodi za zaposlene** (plaće, ostali rashodi za zaposlene, doprinosi koji se odnose ukupno na djelatnike Gradske uprave i proračunske korisnike) planirani su u ukupnom iznosu od 40.284.988 eura, što je za 930.509 eura više u odnosu na Plan za 2025. godinu. U strukturi ukupnih rashoda i izdataka čine 27,92%. Unutar rashoda za zaposlene bruto plaće planirane su u iznosu 32.472.601 eura, ostali rashodi za zaposlene planirani su u iznosu 2.364.522 eura, dok su doprinosi na plaću planirani u iznosu od 5.447.865 eura. Rashodi za zaposlene u gradskoj upravi iznose 6,05 mil. eura, dok rashodi za zaposlene kod proračunskih korisnika iznose 34,2 mil. eura.

 **Materijalni rashodi** planirani su u iznosu od 24.477.168 eura i veći su za 192.864 eura u odnosu na Plan za 2025. godinu. Materijalne rashode čine naknade troškova zaposlenima, rashodi za materijal i energiju, rashodi za usluge, naknade troškova osobama izvan radnog odnosa te ostali nespomenuti rashodi poslovanja koji uključuju naknade za rad predstavničkih i izvršnih tijela i upravnih vijeća, premije osiguranja, reprezentacije, članarine upravne, administrativne i sudske pristojbe i ostali slični rashodi. U ukupnim rashodima i izdacima u Proračunu Grada Karlovca sudjeluju s 16,96%.

 Najveći dio rashoda odnosi se na rashode za usluge u iznosu od 17.468.038 eura (zakupnine, usluge tekućeg i investicijskog održavanja objekata, komunalne usluge, održavanje komunalne infrastrukture, usluge promidžbe i informiranja, intelektualne usluge i druge usluge) što je povećanje za 557.747 eura, zatim na rashode za materijal i energiju u iznosu od 4.295.776 eura (troškovi energije, uredski materijal, sitni inventar i drugi materijalni rashodi) što je smanjenje za 80.915 eura, ostali nespomenuti rashodi poslovanja manji su za 272.440 eura i iznose 1.310.969 eura, naknade troškova zaposlenima planirane su u iznosu od 1.282.488 eura i manje su za 5.443 eura, dok su naknade troškova osobama izvan radnog odnosa planirane u iznosu manjem za 6.086 eura i iznose 119.897 eura.

**Financijski rashodi** (kamate za primljene kredite i zajmove i ostali financijski rashodi) planirani su u iznosu od 432.837 eura i ovim izmjenama su povećani za 1.630 eura, pri čemu kamate za primljene kredite i zajmove iznose 295.000 eura, dok su ostali financijski rashodi planirani u iznosu od 137.837 eura, a obuhvaćaju rashode za bankarske usluge, usluge platnog prometa i kamate i naknade koje su proizašle iz drugih ugovornih odnosa.

**Subvencije** (subvencije trgovačkim društvima u javnom sektoru i subvencije trgovačkim društvima, obrtnicima i malim i srednjim poduzetnicima i poljoprivrednicima) ovim izmjenama iznose 1.879.025 eura što je povećanje za 225.000 eura u odnosu na Plan za 2025., a u ukupnim rashodima i izdacima sudjeluju s 1,30% Na sufinanciranje privatnih vrtića i obrta za čuvanje djece se odnosi 166.025 eura. Subvencija za javni gradski prijevoz planirana je u iznosu od 1.310.000 eura, sufinanciranje Hrvatskog radio Karlovca d.o.o. iznosi 47.000 eura, a potpore poduzetništvu 225.000 eura. U ovoj kategoriji rashoda planirane su subvencije poljoprivrednim gospodarstvima u iznosu od 131.000 eura.

 **Pomoći dane u inozemstvo i unutar općeg proračuna** planirane su u iznosu manjem za 88.299 eura u odnosu na Plan za 2025. godinu i iznose 1.058.735 eura. U ukupnim rashodima i izdacima Proračuna Grada Karlovca sudjeluju s 0,74%. Pomoći drugom proračunu i izvanproračunskim korisnicima su manje za 89.799 eura i iznose 1.049.499 eura, a odnose se na slijedeće:

- kapitalne pomoći općini Draganić i Krnjak u iznosu od 2.800 eura,

- kapitalne pomoći Centru za gospodarenje otpadom u iznosu od 979.506 eura

- kapitalne pomoći Gornje Mekušje (održavanje oborinske odvodnje) u iznosu od 67.193 eura

Pomoći proračunskim korisnicima drugih proračuna iznose 9.236 eura i ovim izmjenama i dopunama su veće za 1.500 eura. Ova skupina rashoda se odnosi na pomoći Studentskom centru za prehranu studenata u iznosu od 6.636 eura, na pomoći Gimnaziji Karlovac za organizaciju Booktrailer film festivala u iznosu od 550 eura i pomoći Turističko ugostiteljskoj školi za Junior barmen cup u iznosu od 550 eura dok se na pomoći Centru za pružanje usluga u zajednici Banija odnosi 1.500 eura.

**Naknade građanima i kućanstvima na temelju osiguranja i druge naknade** planirane su u iznosu od 1.676.282 eura i veće su za 42.904 eura u odnosu na rashode planirane Proračunom za 2025. godinu. Ova skupina rashoda se odnosi na naknade kroz koje se sufinanciraju potrebe obitelji i djece i to za prehranu dojenčadi, naknade umirovljenicima, naknade za prehranu djece u osnovnim školama, te poklon paketi za novorođenčad i za siromašne obitelji kao i nabava obrazovnih materijala za osnovnoškolce. Najveći dio ovih rashoda odnosi se na program socijalne skrbi koji uključuje rashode za troškove stanovanja za korisnike zajamčene minimalne naknade, rashode za troškove stanovanja za socijalno ugrožene građane, na stipendije učenicima i studentima, naknade za podmirenje troškova stanovanja i ogrjeva te toplog obroka građanima u socijalnoj potrebi. U ukupnim rashodima i izdacima Proračuna Grada Karlovca sudjeluju s 1,16%.

**Rashodi za donacije, kazne, naknade šteta i kapitalne pomoći** (tekuće i kapitalne donacije, kazne, penali i naknade štete) predlažu se u iznosu većem za 112.720 eura ili za 2,0% i novi plan iznosi 5.644.683 eura. U ukupnim rashodima i izdacima u Proračuna Grada Karlovca sudjeluju s 3,91%.

Tekuće donacije planirane su u iznosu od 3.577.529 eura i veće su za 108.320 eura u odnosu na Plan za 2025., a odnose se na veće rashode Centru za gospodarenje otpadom i novi plan iznosi 80.640 eura, na veće rashode Vatrogasnoj zajednici Grada i novi plan iznosi 270.000 eura, na veće rashode Karlovačkoj sportskoj zajednici i novi plan iznosi 1.920.500 eura, na tekuće donacije Zajednici tehničke kulture i novi plan iznosi 125.000 eura.

Kapitalne donacije su veće za 5.000 eura i novi plan iznosi 515.654 eura, a odnose se najvećim dijelom na kapitalne donacije dobrovoljnim vatrogasnim društvima za objekte i novi plan iznosi 70.000 eura (veće su za 30.000 eura), na nabavu orgulja za župu Presvetog Srca Isusova u Karlovcu u iznosu od 40.000 eura dok su smanjene kapitalne donacije za sufinanciranje projekta pristupačnosti osoba s invaliditetom pri višestambenim zgradama za 65.000 eura.

Skupina rashoda Kazne, penali i naknade štete planirana je u iznosu manjem za 600 eura i novi plan iznosi 1.551.500 eura, a odnosi se najvećim dijelom na isplate naknada pravnim i fizičkim osobama po pravomoćnim sudskim presudama u iznosu od 1.450.000 eura, dok se na naknade za zemljišta po upravnim postupcima odnosi 75.000 eura te na naknade vjerovnicima po ošasnoj imovini iznos od 25.000 eura.

**3.2. RASHODI ZA NABAVU NEFINANCIJSKE IMOVINE**

Rashodi za nabavu nefinancijske imovine planirani su u iznosu manjem za 13,3 mil. eura u odnosu na Plan za 2025. godinu i iznose 66.582.217 eura, a smanjenje rashoda za nabavu nefinancijske imovine rezultat je smanjenih rashoda za građevinske objekte koji su planirani u iznosu manjem za 4,5 mil. eura i iznose 47.294.942 eura i manjih rashoda za dodatna ulaganja na građevinskim objektima koji su planirani u iznosu manjem za 9,2 mil. eura i iznose 16.155.204 eura. U ukupnim rashodima i izdacima u Proračuna Grada Karlovca sudjeluju s 46,15%.

**Rashodi za nabavu neproizvedene dugotrajne imovine** planirani su u iznosu od 3.131.371 eura, što je za 406.472 eura više u odnosu na Plan za 2025. godinu i odnose se na rashode za kupnju zemljišta u iznosu od 662.121 eur (troškovi otkupa zemljišta vezanih za izgradnju komunalne infrastrukture), dok se na rashode za nematerijalnu imovinu odnosi 2.469.250 eura.

 **Rashodi za nabavu proizvedene dugotrajne imovine** planirani su u iznosu od 47.294.942 eura i manji su za 4.508.118 eura u odnosu na Plan za 2025. godinu. Ovi rashodi se najvećim djelom odnose na **rashode određene za kupnju i izgradnju građevinskih objekata** u iznosu od 42.448.444 eura pri čemu se najznačajnije promjene odnose na **Kapitalni projekt K300175 Most Banija** u iznosu od 1,0 mil.eura,na **Kapitalni projekt K600105 Dogradnja OŠ Turanj** u iznosu od 2,0 mil. eura**,** na **Kapitalni projekt K600106 Dogradnja OŠ Mahično** u iznosu od 4.050.033 eura te na **Kapitalni projekt K600305 Izgradnja nogometnog igrališta Turanj** u iznosu od 1,0 mil. eura.

 U nastavku se nalazi pregled promjena planiranih iznosa po aktivnostima u strukturi rashoda za kupnju i izgradnju građevinskih objekata.



Ostale rashode u ovoj skupini čine **rashodi za nabavu postrojenja i opreme** u iznosu od 2.834.327 eura, za **prijevozna sredstva** je planirano 121.000 eura kod proračunskih korisnika Javna vatrogasna postrojba iznos od 60.000 eura te u sklopu projekta ZEB4ZEN 61.000 eura, a **za knjige i umjetnička djela** 439.019 eura (od čega se najveći dio odnosi na nabavu udžbenika u osnovnim školama). Ovu skupinu rashoda čine još i **rashodi za nematerijalnu proizvedenu imovinu** koji su manji u odnosu na Plan za 2025. godinu za 118.481 eur te planirani u novom iznosu od 1.450.152 eura (izrada projektne dokumentacije, ulaganja u računalne programe, prostorno planska dokumentacija i drugo), a za **višegodišnje nasade i osnovno stado** planirano je 2.000 eura (nabava riba).

Skupina **rashoda za nabavu plemenitih metala i ostalih pohranjenih vrijednosti** planirana je u iznosu od 700 eura što je na razini plana Proračuna za 2025.godinu.

 **Rashodi za dodatna ulaganja na nefinancijskoj imovini** planirani su u iznosu 16.155.204 eura od čega se najveći dio odnosi na **dodatna ulaganja na građevinskim objektima** koja su planirana u iznosu od 16.153.204 eura i manja su za 36,4% u odnosu na Plan za 2025. godinu. Najznačajnije su promjene na dodatnim ulaganjima na projektu cjelovite obnove zgrade Osnovne škole Dragojla Jarnević i novi plan iznosi 3.660.000 eura (smanjenje za 4.530.000 eura), zatim na projektu konstruktivne obnove zgrade Hrvatskog doma i novi plan iznosi 2.500.000 eura (smanjenje za 2.500.000 eura) i konstruktivne obnove zgrade gradskog muzeja u novom iznosu od 1.250.000 eura (smanjenje za 1.227.365 eura).

 U nastavku se nalazi pregled promjena planiranih iznosa po aktivnostima u strukturi rashoda za dodatna ulaganja na građevinskim objektima.



**Dodatna ulaganja na postrojenjima i opremi** predloženim izmjenama i dopunama su smanjena za 1.000 eura i novi plan iznosi 2.000 eura.

**3.3. IZDACI ZA FINANCIJSKU IMOVINU I OTPLATE ZAJMOVA**

Navedeni rashodi ovim Izmjenama i dopunama planirani su u iznosu većem za 910.000 eura i novi plan iznosi 2.230.010 eura, a odnose se na otplatu glavnice kredita za što je planirano 2.220.000 eura te na troškove dokapitalizacije trgovačkog društva Geotermika u iznosu od 10.000 eura. U strukturi ukupnih rashoda ovi izdaci čine 1,55%.

**II. POSEBNI DIO**

U Posebnom dijelu Proračuna Grada Karlovca za 2025. godinu, pa tako i u prijedlogu Drugih izmjena i dopuna Proračuna za 2025. godinu, rashodi i izdaci se prikazuju po organizacijskoj klasifikaciji, znači po razdjelima, odnosno po upravnim tijelima gradske uprave i njihovim proračunskim korisnicima prema sljedećem tabličnom prikazu:













U nastavku se daje obrazloženje planiranih rashoda Drugih izmjena i dopuna Proračuna Grada Karlovca za 2025. godinu po razdjelima i programima.

 **RAZDJEL 001 UPRAVNI ODJEL ZA POSLOVE GRADONAČELNIKA**

Prijedlogom Drugih izmjena i dopuna Proračuna za 2025. godinu Upravni odjel za poslove gradonačelnika planiran je u iznosu od 6.766.502 eura, odnosno veći je za 190.034 eura ili 2,89% u odnosu na Plan za 2025. godinu.

Plan koji predlaže Upravni odjel za poslove gradonačelnika prikazan je po programima i aktivnostima u tablici kako slijedi:



**GLAVA 01 UO ZA POSLOVE GRADONAČELNIKA**

Do najznačajnije promjene došlo je na **Programu 2001 Vatrogastvo** koji je planiran u iznosu većem za 60.000 eura i novi plan iznosi 490.000 eura, a odnosi se na sljedeće promjene:

 **Aktivnost A200101Materijalni rashodi poslovanja VZGK** povećani su za 30.000 eura i iznose 170.000 eura, a odnose se na sredstva doznačena za troškove organizacije Svjetskog natjecanja spašavanja u prometu (WRO 2025.) koje je planirano u iznosu od 60.000 eura dok se na troškove redovnog poslovanja Vatrogasne zajednice Grada Karlovca odnosi 110.000 eura.

 **Tekući projekt T200101 Financiranje dobrovoljnog vatrogastva** planiran je u iznosu većem za 30.000 eura i novi plan iznosi 320.000 eura pri čemu se na kapitalne donacije dobrovoljnim vatrogasnim društvima za objekte odnosi 70.000 eura, na kapitalne donacije dobrovoljnim vatrogasnim društvima za opremu 150.000 eura, a na tekuće donacije dobrovoljnim vatrogasnim društvima 100.000 eura.

 **GLAVA 03 JAVNA VATROGASNA POSTROJBA**

Drugim izmjenama i dopunama Plana za 2025. godinu povećani su rashodi Javne vatrogasne postrojbe za 137.334 eura i novi plan iznosi 3.258.703 eura.

**PROGRAM 2001 Vatrogastvo** planiran je u iznosu većem za 137.334 eura i novi plan iznosi 3.258.703 eura, a povećanje se najvećim dijelom odnosi na **Aktivnost A200103 Rashodi za zaposlene** **JVP** koja je ovim Izmjenama i dopunama plana za 2025. godinu planirana u iznosu većem za 107.334 eura i novi plan iznosi 2.734.766 eura dok su rashodi za **Aktivnost A200102 Materijalni i financijski rashodi poslovanja JVP** veći za 32.700 eura i novi plan iznosi 357.392 eura. **Kapitalni projekt K200101 Oprema, uređaji i ostala ulaganja u imovinu JVP** je ovim Izmjenama i dopunama plana za 2025. planiran u iznosu od 155.045 eura odnosno manji je za 2.700 eura.

**RAZDJEL 002 UPRAVNI ODJEL ZA PRORAČUN I FINANCIJE**

Prijedlogom Drugih izmjena i dopuna financijskog plana Upravnog odjela za proračun i financije za 2025. godinu ukupno planirana sredstva odjela iznose 9.733.860 eura što je povećanje za 1.184.338 eura odnosno za 13,85% u odnosu na plan Proračuna za 2025. godinu.

Financijski plan Upravnog odjela prikazan je po programima i aktivnostima u sljedećoj tablici:



**PROGRAM 1000 Javna uprava i administracija** Drugim izmjenama i dopunama proračuna za 2025. godinu predloženo je povećanje rashoda za 1.274.338 eura i novi plan iznosi 9.723.860 eura, a odnosi se najvećim dijelom na **Tekući projekt T100001 Otplata glavnice kredita** koji je povećan za 1,0 mil. zbog obveze vraćanja kratkoročnog zajma u iznosu od 1,0 mil. eura. Novi plan iznosi 2.220.000 eura. **Aktivnost A100002 Rashodi za zaposlene u Gradskoj upravi** planirana je u iznosu od 6.055.138 eura što je 317.338 eura više u odnosu na planirano Proračunom za 2025. godinu. Rashodi za bruto plaće su planirani u iznosu od 4.750.038 eura (uključena i plaća u naravi), doprinosi na plaće u iznosu od 760.000 eura dok su ostali rashodi za zaposlene planirani u iznosu od 545.000 eura.

 **PROGRAM 7000 Upravljanje imovinom** planiran je u iznosu manjem za 90.000 eura i novi plan iznosi 10.000 eura, a sredstva su namijenjena dokapitalizaciji trgovačkog društva Geotermika d.o.o.

**RAZDJEL 003 UPRAVNI ODJEL ZA PROSTORNO UREĐENJE I POSLOVE PROVEDBE DOKUMENATA PROSTORNOG UREĐENJA**

Drugim izmjenama i dopunama Plana za 2025. godinu proračun Upravnog odjela za prostorno uređenje i poslove provedbe dokumenata prostornog uređenja ostaje nepromijenjen te iznosi 212.000 eura.



**RAZDJEL 004 UPRAVNI ODJEL ZA GRADNJU I ZAŠTITU OKOLIŠA**

Prijedlogom Drugih izmjena i dopuna financijskog plana Upravnog odjela za gradnju i zaštitu okoliša za 2025. godinu, ukupno planirana sredstva iznose 58.678.201 eura i manja su za 12,8 mil. eura ili za 17,94% u odnosu na Plan za 2025. godinu. Planirani rashodi i izdaci provode se kroz sljedeće programe:







**PROGRAM 3001 Građenje komunalne infrastrukture** planiran je unutar ovog Upravnog odjela u iznosu od 14.969.604 eura što je za 2.238.708 eura ili za 13,01% manje u odnosu na Plan za 2025. godinu. Rashodi se najvećim dijelom odnose na troškove proširenja i izgradnje dodatne komunalne infrastrukture – izgradnju i rekonstrukciju prometnica, oborinske odvodnje, izgradnju nogostupa, izgradnje javne rasvjete, uređenje okoliša.

Planirano smanjenje rashoda se najvećim dijelom odnosi na **Kapitalni projekt K300175 Most Banija** koji je smanjen za 2.106.000 eura i novi plan iznosi 1,0 mil eura te na **Kapitalni projekt K300184 Uređenje Mažuranićeve obale** koji je smanjen za ukupno planirani iznos od 200.000 eura dok se na troškove **Kapitalnog projekta K300180 Oborinska odvodnja ulica Slavka Rozgaja** odnosi 11.875 eura, odnosno isti je smanjen za 258.000 eura.

Do znatnijeg povećanja je došlo na sljedećim kapitalnim projektima:

* Karlovac II Mala Švarča
* Karlovac II Zvijezda
* Nogostup Žumberačka
* Izgradnja prometnice Luščić
* Prometnica Zagrad Gaj

**PROGRAM 4001 Zaštita i očuvanje kulturne baštine** planiran je u iznosu manjem za 3.943.825 eura i novi plan iznosi 8.664.260 eura, a do promjena je došlo najvećim dijelom na projektima konstruktivne obnove zgrade Hrvatskog doma i novi plan iznosi 2.530.000 eura i na konstruktivnoj obnovi zgrade Gradskog muzeja i novi plan iznosi 1.250.000 eura dok su troškovi konstruktivne obnove zgrade Gradske uprave na Trgu bana Josipa Jelačića planirani u novom iznosu od 1.679.510 eura. Troškovi konstruktivne obnove zgrade KAMOD planirani su u iznosu većem za 298.250 eura i novi plan iznosi 2.298.250 eura, dok su za 100.000 eura smanjeni rashodi za radove na spomeniku Glorijeti, arkadama i Vojnom groblju i za 48.500 eura na objektu na adresi Gornja Gaza 3.

**PROGRAM 6001 Osnovnoškolsko obrazovanje** smanjen je ovim izmjenama i dopunama za 5.785.946 eura ili za 22,92% u odnosu na planirano za 2025. godinu i iznosi 19.454.299 eura pri čemu se najveći dio smanjenja odnosi na kapitalne projekte: **Kapitalni projekt K600104 Obnova zgrade iz područja obrazovanja oštećene u seriji potresa – OŠ D. Jarnević** u iznosu od 3.672.000 eura **i na Kapitalni projekt K600105 Dogradnja OŠ Turanj** u iznosu od 2.390.701 eura**. Kapitalni projekt K600108 Izgradnja dvorane OŠ Braća Seljan** planirana je u iznosu većem za 0,7 mil. eura i novi plan iznosi 4.263.011 eura.

**PROGRAM 6003 Razvoj sporta i rekreacije** planirano je smanjenje rashoda za 488.875 eura, odnosno za 11,27%, i novi plan za 2025. godinu iznosi 3.848.948 eura, a promjena se najvećim dijelom odnosi na **Kapitalni projekt K600305 Izgradnja nogometnog igrališta Turanj** koji je planiran u iznosu manjem za 502.875 eura i novi plan iznosi 1.019.000 eura, a smanjenje sredstava se odnosi na građevinske radove.

**RAZDJEL 005 UPRAVNI ODJEL ZA KOMUNALNO GOSPODARSTVO,** **PROMET I MJESNU SAMOUPRAVU**

Prijedlogom Drugih izmjena i dopuna financijskog plana za 2025. godinu ukupno planirana sredstva Upravnog odjela za komunalno gospodarstvo, promet i mjesnu samoupravu iznose 16.879.504 eura i smanjena su za 540.321 eur. Planirani rashodi i izdaci provode se kroz sljedeće programe:





















Ovo smanjenje rashoda rezultat je najvećim dijelom smanjenja rashoda na **PROGRAMU 5003 Integrirana teritorijalna ulaganja** koji je smanjen za 348.420 eura, a odnosi se na **Kapitalni projekt K500302 ITU Dubovac** koji je planiran u iznosu od 51.580 eura ovim Izmjenama i dopunama plana za 2025. godinu.

Smanjene rashoda u iznosu od 388.093 eura planirano je na **PROGRAMU 7000 Upravljanje imovinom** i novi plan iznosi 4.752.907 eura, a odnosi se najvećim dijelom na **Tekući projekt T700003 Upravljanje objektima javne namjene** koji je planiran u iznosu manjem za 584.093 eura i novi plan iznosi 1.662.907 eura. Sredstva su namijenjena najvećim dijelom dodatnim ulaganjima na objektima NK Ilovac u iznosu od 881.981 eura, rashodi za dodatna ulaganja na Vili Anzić u iznosu od 398.750 eura i rashodi za dodatna ulaganja na Konjičkom klubu Karlovac u iznosu od 126.419 eura.

Ovim Izmjenama i dopunama plana za 2025. godinu povećani su rashodi za **PROGRAM 3002 Razvoj i sigurnost prometa**  u iznosu od 260.000 eura i novi plan iznosi 1.681.238 eura, a sredstva su namijenjena subvencioniranju javnog gradskog prijevoza koji je ovim povećanjem planiran u iznosu od 1.310.000 eura.

**RAZDJEL 006 UPRAVNI ODJEL ZA IMOVINSKO PRAVNE POSLOVE I UPRAVLJANJE IMOVINOM**

Planirani rashodi Upravnog odjela za imovinsko pravne poslove i upravljanje imovinom iznose 1.035.960 eura što je za 130.190 eura manje u odnosu na plan upravnog odjela za 2025. godinu. Promjene se odnose na sljedeće programe:



 **PROGRAM 2001 Vatrogastvo** planiran je u iznosu manjem za 55.000 eura i Drugim izmjenama i dopunama plana za 2025. godinu sveden je na nulu, a unutar ovog upravnog odjela sredstva su bila namijenjena troškovima otkupa zemljišta za **Kapitalni projekt K200102 Izgradnja Vatrogasnog centra**.

**PROGRAM 3001 Građenje komunalne infrastrukture** unutar ovog Upravnog odjela planiran je u iznosu od 333.228 eura što je za 22.190 eura manje od plana za 2025. godinu, a troškovi programa se najvećim dijelom odnose na rješavanje imovinsko pravnih odnosa za projekte građenja komunalne infrastrukture. Unutar ovog programa rashodi su planirani za sljedeće kapitalne projekte:

* Kapitalni projekt K300121 Uređenje Kupske ulice
* Kapitalni projekt K300130 Sanacija kanala Sajevac
* Kapitalni projekt K300134 Obilaznica Zvijezda
* Kapitalni projekt K300135 Rekonstrukcija ulice Donja Švarča
* Kapitalni projekt K300153 Prometnica Poslovna zona Selce
* Kapitalni projekt K300154 Klizište Vukmanić
* Kapitalni projekt K300155 Klizište Rečica
* Kapitalni projekt K300157 Oborinska odvodnja Ljubljanska
* Kapitalni projekt K300180 Oborinska odvodnja ulica Slavka Rozgaja
* Kapitalni projekt K300186 Oborinska odvodnja u naselju Jelsa
* Kapitalni projekt K300190 Parkiralište i pristupna prometnica groblja Jamadol

**PROGRAM 7000 Upravljanje imovinom** ukupna sredstva smanjena su za 53.000 eura i novi plan iznosi 647.732 eura, a izmjene se odnose najvećim dijelom na **Kapitalni projekt K700002 Kupnja stanova** koji je planiran u iznosu manjem za 50.000 eura i novi plan iznosi 80.000 eura.

**RAZDJEL 007 UPRAVNI ODJEL ZA GOSPODARSTVO, RAZVOJ GRADA I EU FONDOVE**

Drugim izmjenama i dopunama proračuna za 2025. godinu ukupni rashodi za Upravni odjel za gospodarstvo, razvoj grada i EU fondove planirani su u iznosu većem za 469.304 eura i novi plan iznosi 7.352.695 eura.







**GLAVA 01 ODJEL ZA GOSPODARSTVO, RAZVOJ GRADA I EU FONDOVE**

Ovo povećanje rashoda se najvećim dijelom odnosi na **Program 5002 Poticanje razvoja turizma** koji je ovim Izmjenama i dopunama plana za 2025. godinu povećan za 341.109 eura i novi plan iznosi 2.130.477 eura, a promjena je rezultat povećanja rashoda na **Aktivnosti A500204 Manifestacija „Advent“** koja je planirana u iznosu od 381.000 eura što je povećanje za 271.500 eura u odnosu na planirano Proračunom za 2025. godinu. Za 25.000 eura povećani su rashodi za manifestaciju „Dani piva“ i iznose 340.000 eura te za manifestaciju „Zvjezdano ljeto“ za 18.500 eura i iznose 352.500 eura.

Do značajnog povećanja rashoda došlo je kod **Programa 3003 Skrb o životinjama** koji je planiran u iznosu od 355.000 eura što je za 142.500 eura više u odnosu na planirano Proračunom za 2025. godinu, a promjena se odnosi na **Aktivnost A300301 Zbrinjavanje napuštenih životinja** odnosno na troškove skloništa za napuštene životinje.

**GLAVA 02 AQUATIKA – SLATKOVODNI AKVARIJ KARLOVAC**

 Djelatnost proračunskog korisnika Aquatika – slatkovodni akvarij Karlovac provodi se kroz program Poticanje razvoja turizma budući da je to primarno turistička atrakcija. Za provedbu programa planirana su sredstva u iznosu većem za 71.000 eura u odnosu na planirano Proračunom za 2025. godinu i novi plan iznosi 1.267.486 eura. Ovo povećanje rashoda odnosi se na njihovo redovno poslovanje u sklopu **Aktivnosti A500206 Materijalni i financijski rashodi poslovanja**.

**GLAVA 03 KINO EDISON, MULTIMEDIJSKI CENTAR ZA KULTURNO-TURISTIČKE SADRŽAJE**

Ukupno planirana sredstva za rad ustanove Kino Edison ovim izmjenama i dopunama plana za 2025. godinu iznose 941.876 eura, odnosno povećavaju se za 7.720 eura. Budući da je ovo primarno ustanova kulture, djelatnost ove ustanove odvija se kroz **PROGRAM Promicanje kulture**.

 **Aktivnost A600402 Materijalni i financijski rashodi poslovanja** planirana je u iznosu manjem za 23.500 eura i novi plan iznosi 190.700 eura, a odnosi se na režijske troškove i rashode za usluge.

 **Aktivnost A600403 Rashodi za zaposlene** planirana je u iznosu većem za 28.500 eura i novi plan iznosi 427.600 eura.

 **Aktivnost A600404 Programska djelatnost** planirana je u iznosu većem za 2.720 eura, te iznosi 318.576 eura, a posljedica je to povećanja rashoda za usluge.

**RAZDJEL 008 UPRAVNI ODJEL ZA DRUŠTVENE DJELATNOSTI**

Prijedlogom Drugih izmjena i dopuna financijskog plana za 2025. godinu Upravni odjel za društvene djelatnosti je planiran u ukupnom iznosu od 43.299.037 eura, odnosno povećan je za 708.394 eura ili 1,66% u odnosu na Plan za 2025. godinu.

**GLAVA 01 DRUŠTVENE DJELATNOSTI**

Iz tablice u nastavku vidljivo je da su rashodi Glave UO za društvene djelatnosti veći za 22.618 eura ili za 0,48% više u odnosu na Plan za 2025. godinu te novi plan iznosi 4.712.256 eura.



Unutar Glave UO za društvene djelatnosti do najvećih promjena došlo je na **Programu 6005 Socijalna skrb** koji je smanjen za 64.941 euro i to najvećim dijelom zbog sufinanciranja projekta pristupačnosti osoba s invaliditetom pri višestambenim zgradama koji je ovim Izmjenama i dopunama plana za 2025. godinu sveden na nulu, ostale naknade i pomoći građanima su povećane za 40.500 eura i iznose 142.500 eura, a odnose se na ostale pomoći za onkološke bolesnike u iznosu od 70.000 eura i na ostale pomoći po posebnim odlukama u iznosu od 67.500 eura. **Program 6003 Razvoj sporta i rekreacije** je veći za 20.000 eura i novi plan iznosi 1.932.500 eura, a povećanje se odnosi na sredstva koja se doznačuju Karlovačkoj športskoj zajednici. **Program 6004 Promicanje kulture** povećan je za 64.825 eura i novi plan iznosi 398.825 eura a najveći dio povećanja se odnosi na konzervatorsko restauratorske radove na židovskim spomenicima u iznosu od 25.325 eura i na nabavu orgulja župi Presvetog Srca Isusova u iznosu od 40.000 eura. Do povećanja je došlo i na **Programu 6006 Razvoj civilnog društva** unutar **Aktivnosti A600601 Javne potrebe u tehničkoj kulturi** i novi plan iznosi 125.000 eura.

**GLAVA 02 OSNOVNE ŠKOLE**

Drugim izmjenama i dopunama Proračuna Grada Karlovca za 2025. godinu ukupni planirani rashodi za programe osnovnog školstva povećavaju se za 275.293 eura ili za 1,25% i novi plan iznosi 22.264.261 eura.



Unutar **PROGRAMA 6001 Osnovnoškolsko obrazovanje** koji je planiran u novom iznosu od 22.255.960 eura do značajnih promjena je došlo na Rashodima za zaposlene u osnovnim školama koji su planirani u iznosu od 16.710.303 eura te na projektu Pomoćnici u nastavi VII koji su planirani u iznosu od 889.214 eura. Sredstva namijenjena rashodima za zaposlene u Produženom boravku iznose 977.875 eura, a provode se u osam karlovačkih osnovnih škola.

**GLAVA 03 USTANOVE KULTURE**

Ukupni plan za redovnu djelatnost ustanova kulture Drugim izmjenama i dopunama Proračuna Grada Karlovca za 2025. godinu povećava se za 152.931 eura i novi plan iznosi 5.338.454 eura, a odnosi se na sljedeće programe:



Unutar **PROGRAMA 6004 Promicanje kulture** povećavaju se rashodi za 152.931 eura te novi plan za 2025. godinu iznosi 5.272.854 eura, a odnosi se najvećim dijelom na materijalne i financijske rashode poslovanja koji su povećani za 112.849 eura i novi plan iznosi 667.719 eura te na rashode za zaposlene u ustanovama kulture koji su veći 19.660 eura i novi plan iznosi 3.173.760 eura. Rashodi za zaposlene kod proračunskog korisnika Gradska knjižnica „Ivan Goran Kovačić“ su povećani za 25.660 eura i nakon izmjena iznose 1.365.660 eura. Kod proračunskog korisnika Muzeji grada Karlovca rashodi za zaposlene su smanjeni za 25.000 eura i iznose 1.004.500 eura, dok su rashodi po istoj osnovi kod proračunskog korisnika Gradsko kazalište „Zorin dom“ povećani za 19.000 eura te iznose 803.600 eura.

**GLAVA 04 USTANOVE PREDŠKOLSKOG ODGOJA**

Ukupno planirani izdaci za programe ustanova predškolskog odgoja su povećani za 248.604 eura i iznose 9.313.866 eura.



**PROGRAM 6000 Predškolski odgoj i obrazovanje** planiran je u iznosu većem za 248.604 eura ili za 2,74% i novi plan iznosi 9.313.866 eura, a promjene se najvećim dijelom odnose na povećanje rashoda za zaposlene za 251.537 eura i novi plan iznosi 8.161.429 eura. Na rashode za zaposlene u Dječjem vrtiću Karlovac se odnosi 4.286.000 eura što je povećanje za 195.000 eura u odnosu na Plan za 2025. dok se na rashode za zaposlene kod proračunskog korisnika Dječji vrtić Četiri rijeke odnosi 3.875.429 eura što je povećanje za 56.537 eura u odnosu na Plan za 2025. godinu.

**GLAVA 05 USTANOVA ZA UPRAVLJANJE SPORTSKIM OBJEKTIMA**

Ukupno planirana sredstva za rad Ustanove za upravljanje sportskim objektima ovim izmjenama i dopunama plana za 2025. godinu iznose 1.670.200 eura, odnosno povećavaju se za 8.948 eura. Budući da je ovo primarno ustanova za sportsku djelatnost, djelatnost ove ustanove odvija se kroz **PROGRAM 6003 Razvoj sporta i rekreacije** za kojeg je planirano 1.670.200 eura za sljedeće aktivnosti i projekte:



Najznačajnije promjene su u materijalnom i financijskom poslovanju ustanove gdje je došlo do povećanja rashoda za 27.317 eura i novi plan iznosi 662.750 eura dok je do smanjenja došlo na rashodima za zaposlene koji su ovim Izmjenama i dopunama plana za 2025. godinu planirani u iznosu manjem za 32.029 eura i iznose 932.490 eura.

**RAZDJEL 009 SLUŽBA ZA PROVEDBU ITU MEHANIZMA**

Drugim izmjenama i dopunama Plana za 2025. godinu rashodi Službe za provedbu ITU mehanizma su manji za 9.314 eura i njihov plan iznosi 106.386 eura, a do promjena je došlo na **Tekućem projektu T500301 ITU tehnička pomoć**.



**RAZDJEL 010 VLASTITI POGON GRADA ZA OBAVLJANJE KOMUNALNE DJELATNOSTI**

Drugim izmjenama i dopunama Plana za 2025. godinu rashodi Vlastitog pogona Grada za obavljanje komunalne djelatnosti iznose 201.800 eura i manji su za 61.100 eura ili za 23,24% u odnosu na plan Proračuna za 2025. godinu.



**PROGRAM 3004 Poslovi parkinga i pauka** za kojeg je planirano 201.800 eura, a promjene se odnose na sljedeće aktivnosti i projekte:

 **Aktivnost A300401 Materijalni i financijski rashodi poslovanja** planiraju se u iznosu od 127.800 eura što je smanjenje za 37.100 eura dok se na **Kapitalni projekt K300401 Rashodi za nabavu nefinancijske imovine** odnosi 74.000 eura što je smanjenje za 24.000 eura u odnosu na Plan za 2025. godinu, a odnosi se na troškove nadogradnje sustava pametnih parkirališta.

Savjetnik za planiranje i praćenje proračuna Pročelnica UO za proračun i financije Mirela Presečan, dipl.oec. Karolina Burić, dipl.oec.